***Γιάννης Ρίτσος***

Ο τόπος μας

*ΤΟ ΠΟΙΗΜΑ ανήκει στη συλλογή «Ο τοίχος μέσα στον καθρέφτη» και είναι γραμμένο στις 13 Δεκεμβρίου 1967 στο Παρθένι της Λέρου, όπου είχε εξοριστεί ο ποιητής από τη δικτατορία.*

Ανεβήκαμε πάνω στο λόφονα δούμε τον τόπο μας —

φτωχικά, μετρημένα χωράφια, πέτρες, λιόδεντρα.

Αμπέλια τραβάν κατά τη θάλασσα. Δίπλα στ' αλέτρι

καπνίζει μια μικρή φωτιά. Του παππουλή τα ρούχα

**5**  τα σιάξαμε σκιάχτρο για τις κάργιες\*. Οι μέρες μας

παίρνουν το δρόμο τους για λίγο ψωμί και μεγάλες λιακάδες.

Κάτω απ' τις λεύκες φέγγει ένα ψάθινο καπέλο.

*Ο πετεινός στο φράχτη. Η αγελάδα στο κίτρινο.*

Πώς έγινε και μ' ένα πέτρινο χέρι συγυρίσαμε

**10** το σπίτι μας και τη ζωή μας*;* Πάνω στ' **ανώφλια**

είναι η καπνιά, χρόνο το χρόνο, απ' τα κεριά του Πάσχα —

μικροί μικροί μαύροι σταυροί που χάραξαν οι πεθαμένοι

γυρίζοντας απ' την Ανάσταση. *Πολύ αγαπιέται αυτός ο τόπος*

*με υπομονή και περηφάνεια.* Κάθε νύχτα απ' το ξερό πηγάδι

**15** βγαίνουν τ' αγάλματα προσεχτικά κι ανεβαίνουν στα δέντρα.

*κάργιες:* μαύρα πουλιά που τρέφονται με τους σπόρους των δημητριακών και είναι πολύ βλαβερά για τη γεωργία. Λέγονται και καλιακούδες ή σιταροκόρακα.

ΕΡΩΤΗΣΕΙΣ

1. Ο ποιητής από τον λόφο που βρίσκεται στρέφει το βλέμμα πότε γύρω του και πότε μέσα του εναλλάσσοντας την παρατήρηση με τον στοχασμό. Αφού επισημάνετε αυτή την εναλλαγή στην πορεία του ποιήματος, να βρείτε: α) τι βλέπει ο ποιητής και β) τι σκέπτεται.

2. Ποια στοιχεία λαμβάνει υπόψη του ο ποιητής για να μιλήσει για τον τόπο μας α) από τη φύση β) από τη ζωή και γ) από την παράδοση;

3. Να μελετήσετε τη φράση «πολύ αγαπιέται... περηφάνεια». Πώς αντιλαμβάνεσθε το περιεχόμενο της;

4.🕮🖉 Να μελετήσετε τη φράση «κάθε νύχτα... στα δέντρα», α) γιατί αυτή η έκφραση μπορεί να θεωρηθεί υπερρεαλιστική; β) ποιο είναι το περιεχόμενό της; Ποια είναι η ιδιαίτερη λειτουργία της στο κείμενο; (Να λάβετε υπόψη σας ότι τα αγάλματα εικονίζουν μορφές του παρελθόντος).

Βιογραφικό Σημείωμα

**Γιάννης Ρίτσος**  **(1909-1990)**

*Γεννήθηκε στη Μονεμβασιά. Τελείωσε το Γυμνάσιο στο Γύθειο και το 1925 ήρθε στην Αθήνα άπου άσκησε διάφορα επαγγέλματα. Η ευαισθησία του εκδηλώθηκε στην ποίηση, στη ζωγραφική, στη μουσική. Ασχολήθηκε ακόμη και με το θέατρο. Η εμφάνισή του στην ποίηση εντυπωσίασε τους λογοτεχνικούς κύκλους. Για την ποιητική προσφορά του τιμήθηκε με πολλές διακρίσεις στον ελληνικό και στο διεθνή χώρο. Έργα του έχουν μεταφραστεί σε πάρα πολλές γλώσσες. Η ποίησή του διακρίνεται για το πηγαίο αίσθημα, την άνεση και το πλάτος του λυρικού λόγου της και την τεχνοτροπική της πολυμορφία. Ο Ρίτσος αντλεί την έμπνευση και τα θέματά του από την παιδική και την εφηβική του ηλικία, από την παράδοση και από τους κοινωνικούς αγώνες. Τα ποιήματά του —ως το 1977— είναι συγκεντρωμένα σε επτά ογκώδεις τόμους: Ποιήματα Α, Β, Γ, Δ, Τέταρτη διάσταση, Τα Επικαιρικά, Γίγνεσθαι. Από τότε έχει εκδώσει και άλλες συλλογές.*

☺



30-3-2020

Μαρία Ευγενίου

Υ.Γ. 21 Μαρτίου: Παγκόσμια μέρα Ποίησης